किरणको सय खेलमा ठूलै आस
किरण चेम्जोङ लिम्बूले नेपाली राष्ट्रिय फुटबल टोलीका लागि मंगलबार त्यो कोसेढुंगा साबित उपलब्धि चुम्ने छन्, जसको सपना उनी अगाडिका खेलाडीले देख्ने प्रयास पनि गरेका थिएनन् । 
काठमाडौँ — किरण चेम्जोङ लिम्बूले नेपाली राष्ट्रिय फुटबल टोलीका लागि मंगलबार त्यो कोसेढुंगा साबित उपलब्धि चुम्ने छन्, जसको सपना उनी अगाडिका खेलाडीले देख्ने प्रयास पनि गरेका थिएनन् । विश्वकप छनोटको एसियाली दोस्रो चरणको आफ्नो अन्तिम खेलमा नेपालले यमनको सामना गर्दै छ । खेल साउदी अरेबियाको दमामस्थित प्रिन्स मोहम्मद बिन फहाद स्टेडियममा हुनेछ । तटस्थ भूमिका रूपमा यो खेल त्यहाँ हुन लागेको हो । किनकि यमन पनि आफैंले घरेलु मैदानमा नेपाललाई आतिथ्यता दिन सकेन । यही खेल किरणले नेपालका लागि खेल्ने सय खेल हुनेछ । यसअघि नेपालले साउदी अरेबियामै यूएईकै सामना गरेको थियो । त्यो किरणले नेपालका लागि खेलेको ९९ औं खेल रह्यो । टिममा उनको स्थान निश्चित रहेको मात्र होइन, उनी नै कप्तान रहेको स्थितिमा यमनविरुद्ध खेल्ने निश्चित छ । ‘नेपालका लागि सय खेल खेल्दै छु । यसमा स्वभाविक रूपमा खुसी छु, गर्व महसुस गरिरहेको छु । सबैभन्दा ठूलो यो सय खेलले मेरो काँधमा अझ धेरै जिम्मेवारी थपेको छ,’ किरणले सुनाए । कप्तान किरण नेपाली फुटबलका लागि आफूले अझ धेरै योगदान दिनुपर्ने मान्छन् । उनले खेल्ने यो ऐतिहासिक खेलमा नेपाली फुटबलले ठूलै आशा राखेको छ । यो हो, जित । होइन भने कम्तीमा बराबरी अनि गोल स्कोर । यस्तो किनभन्दा छनोटको दोस्रो चरणमा नेपालको प्रदर्शन वास्तवमै बिर्सनलायक रहेको छ । नेपाली टोलीका अरू खेलाडीको जिम्मेवारी हुनेछ, आफ्ना कप्तानको विशेष खेलमा नेपालका लागि सम्झनलायक प्रदर्शन गर्ने । अंक र गोलविहीनएसियाली विश्वकप छनोटको समूह ‘एच’ मा नेपाल चार टिममध्ये सबैभन्दा पुछारमा छ । विश्वकप छनोटमा नेपालको सबै सम्भावना समाप्त भइसकेको छ । अब नेपालको ध्यान एसिया कप छनोटमा हो । यमनविरुद्धको खेलसँगै नेपालले यसपल्टको विश्वकप छनोट यात्रा टुंग्याउँदै छ । अहिलेसम्म ५ खेलमा नेपालको प्रदर्शन असाध्यै कमजोर छ । नेपालले न कुनै अंक जित्न सकेको छ न त कुनै गोल गर्न नै सकेको छैन । एसियाली छनोटको यो दोस्रो चरणमा नेपाल नै एकमात्र त्यस्तो टिम रहनेछ, जसले अहिलेसम्म कुनै गोल गर्न सकेको छैन । त्यसैले यसपल्ट यमनको सामना गर्दा नेपालको लक्ष्य सबैभन्दा पहिले गोल हुनेछ, त्यसपछि आफूअनुकूल नतिजा । कम्तीमा हार टार्न सके पनि त्यो सकारात्मक रहनेछ । प्रशिक्षक भिन्सेन्जो अल्बर्टो एनिसले यो नै त्यस्तो खेल भएको मानेका छन्, जसमा नेपाल आफूले चाहेको नतिजा निकाल्न सक्षम हुनेछ  ।यमनविरुद्ध छैटौं खेलअन्तर्राष्ट्रिय फुटबलमा नेपालले यमनको सामना गर्न लागेको यो छैटौं खेल हुनेछ । यसअघि नेपालले खेलेका ५ खेलमध्ये कुनैमा पनि जित निकाल्न सकेको छैन । यद्यपि यमनविरुद्ध नेपालको अहिलेसम्मको प्रदर्शन असाध्यै खराब पनि छैन । ती ५ खेलमध्ये चार हार र एक बराबरी रहेको छ । अहिलेकै एसियाली विश्वकप छनोट दोस्रो चरणमा नेपाल यमनसँग काठमाडौंमा २–० ले पराजित भएको थियो । नेपालको यमनसँगको पहिलो भेट सन् २००० मा भएको थियो । त्यो एसिया कप छनोटको खेल थियो । नेपाल ३–० ले पराजित रह्यो । सन् २०१४ मा भएको मैत्रीपूर्ण खेलमा पनि नेपाल ३–० ले पराजित रह्यो । सन् २०१७ मा नेपालले फेरि एसिया कप छनोट खेलमा यमनको सामना गरेको थियो । हल्चोकस्थित एपीएफ मैदानमा भएको त्यो खेल गोलरहित बराबरीमा टुंगिएको थियो । त्यसको एक वर्षपछि कतार सिटीमा भएको एसिया कप छनोटकै खेलमा नेपाल २–१ ले पराजित रह्यो । त्यस खेलमा नेपालका लागि गोल गर्ने खेलाडी थिए, नवयुग श्रेष्ठ । ‘हामी यस एसियाली विश्वकप छनोटको दोस्रो चरण सुखद रूपमा टुंग्याउन चाहन्छौं,’ कप्तान किरण भन्छन्, ‘मंगलबारको खेलमा हामी सक्दो राम्रो प्रदर्शनका लागि तत्पर छौं । अहिलेसम्मको प्रदर्शनले हामी सबै खुसी हुन सकेका छैनौं । न त समर्थन नै खुसी हुन सकेका छन् । यमनविरुद्ध राम्रो नतिजा निकाल्ने हो भने हामीले एसिया कप छनोटमा राम्रो सुरुआत लिन चाहन्छौं । यसै कारण हामी सबै खेलाडी सकारात्मक छौं ।’